СТАНОВИЩЕ

от доц. д-р Евгения Троева,

Институт за етнология и фолклористика с Етнографски музей – БАН,

за дисертационния труд на Иванка Владимирова Абаджиева-Иванова

„Мобилност и социо-културни процеси при ромските общности в България в началото на ХХI век (етноложко изследване)“

за присъждане на образователната и научна степен „Доктор“

в професионално направление: 3.1. Социология, антропология и науки за културата

Дисертацията на Иванка Абаджиева-Иванова се вписва в тенденцията на нарастващ изследователски интерес към миграциите, процес, обясним с ръста на явлението както в световен план, така и в постсоциалистическа България. Обект на проучване са хетерогенни ромски общности, в качеството им на изпращащи (основно трудови) мигранти. Фокусът на дисертацията е върху социо-културни процеси, които протичат във въпросните общности в контекста на трансграничната мобилност през второто десетилетие на ХХI век, когато след присъединяването на страната към Европейския съюз ромските миграции бележат осезаем връх. Изследването се базира основно на лично събран от авторката теренен материал и наблюдения, проведени в различни градове и села на страната, което е един и от приносите на дисертационния труд.

Дисертацията (в обем от 190 компютърни сраници) съдържа увод, пет глави, заключение, библиография, списък на използваните документи и онлайн ресурси, приложения за числеността на населението и дялово разпределение на ромите в посетените населени места, информация за тяхната етнодемографска характеристика, както и данни за респондентите. Трудът е структуриран логично, изложението е последователно, с ясно формулирани авторови тези. Първа глава представя основни походи в изследването на миграциите и мобилността и свързаните с тях аналитични концепции „капитал“ и „социални трансфери“, които са водещи в теоретичното осмисляне на дисертационното изследване. Докторантката демонстрира добро познаване на основните автори и постановки в миграционните изследвания от последните десетилетия.

Втора глава на дисертационния труд предлага общ преглед на изследванията, посветени на циганите/ ромите в България, като са очертани основните историографски приноси в ромската проблематика. Авторката коментира проблеми, свързани с названието и (само)идентификацията на ромите, със съществуващите предразсъдъци и стереотипи, с бедността, както и с въпроса за числеността на ромите. В тази част на дисертацията е представено и проведеното теренно етнографско изследване с използваните методи и подходи. При събирането на емпиричния материал и в последващия анализ докторантката отдава предпочитание на рефлексивния подход, като идентифицира и ограниченията на изследването си, което считам за достойнство на труда. На редица места в текста авторката изразява критично отношение към научни тези и към нормативни документи, което придава на дисертацията и научно-приложна стойност с оглед на значимостта на анализираната социална проблематика.

В трета глава е предложен обзор на развитието на трудовата мобилност сред ромите в контекста на трансграничните миграции. Очертани са профилите на мигрантите и са идентифицирани факторите, които задвижват миграцията. Отграничените форми на мобилност (основно трудова, но и политическа (или етническа) емиграция, куфарна търговия, трафик) са сполучливо илюстрирани с отделни житейски истории от теренното етнографско изследване, които придават плътност на описанието и анализа.

В четвърта глава се разглеждат ефектите на мобилността, като вниманието е фокусирано върху натрупването на икономически и „неикономически“ капитал в хода на миграцията. Докторантката застъпва тезата, че трансграничното движение е нова възможност и ресурс за развитие както на мигрантите, така и на изпращащите ги общности. Изследването констатира подобрение на икономическото състояние благодарение на паричните трансфери и позитивен ефект на ниво семейство и домакинство. Същевременно като негативен ефект, свързан с мобилността, се посочва зависимостта на изпращащите общности от паричните трансфери. Според събраните материали пространствената мобилност на ромите не задвижва социална мобилност, а инвестициите в бизнес в страната са ограничени. Пребиваването в чужбина основно в мигрантски групи ограничава социалните трансфери на мигрантите и не води до съществена социална промяна в изпращащите ромски общности. Същевременно теренните наблюдения показват, че работата в чужбина влияе положително на ромските квартали. Установени са и някои нови тенденции в резултат на миграциите по отношение на брачна възраст и брой на деца в семействата. Приносна е дисертационната част за въздействието на мобилността върху взаимоотношенията между ромите и не-ромите през обяснителната рамка на социалния капитал, като изследването констатира като следствие на миграциите акумулиране на социален капитал извън общността.

В пета глава мобилността се разглежда като фактор в отглеждането, възпитанието и образованието на ромските деца. Откроени са позитивите и негативите, които миграцията носи по отношението на образованието. В заключението докторантката формулира изводите от изследването си, сред които водещ е този за миграцията като движещ фактор за положителна промяна на социално-икономическия живот на ромите. Като значим резултат от миграциите сред ромите се извежда натрупването на социален капитал, въпреки че паричните трансфери се дефинират като най-важни за изпращащите общности. Изследването установява някои негативни последствия от миграциите, сред които дефицит на грижа за децата и отпадане от училище. Анализирани са слабости на образователната система, която не успява да включи голяма част от децата в мобилни семейства.

Дисертационният труд на Иванка Абаджиева-Иванова предлага нови данни по една социално значима тема каквато е трансграничната миграция на ромите и влиянието ѝ върху ромските общности в България. Причините за мобилността на ромите и резултатите от нея са разгледани в контекста на социално-икономическите условия от края на ХХ и началото на ХХI век. Откроено е значението на социалните мрежи за осъществяването на трансгранична мобилност. Анализирани са различни аспекти на въздействието на миграциите върху приемащите общности. За разлика от предходни изследвания, предложеното от Иванка Абаджиева установява, че миграцията не води до значима промяна на отношения, основани на пола, в ромските домакинства. На редица места в текста авторката изразява гражданската си позиция по социално значими проблеми, което в отделни случаи е довело до употребата и на по-разговорни изрази, които е добре да бъдат редактирани при бъдещо публикуване на дисертацията. Авторефератът отразява коректно съдържанието на дисертационния труд, наличен е и необходимият брой публикации по темата.

Казаното ми дава основание да подкрепя присъждането на образователната и научна степен „Доктор“, професионално направление 3.1. Социология, антропология и науки за културата, на Иванка Владимирова Абаджиева-Иванова за дисертационния труд на тема „Мобилност и социо-културни процеси при ромските общности в България в началото на ХХI век (етноложко изследване)“.

27 февруари 2020 г. доц. д-р Евгения Троева